Na temelju točke 7. Programa održivog razvoja poljoprivrede, šumarstva i ruralnog prostora (Službeni glasnik Grada Zagreba 3/16, 4/21 i 29/21) i članka 9. stavka 2. Pravilnika o potporama male vrijednosti Grada Zagreba za primarnu poljoprivrednu proizvodnju za 2022. (Službeni glasnik Grada Zagreba broj 27/22) gradonačelnik Grada Zagreba raspisuje

|  |
| --- |
| **JAVNI NATJEČAJ****ZA DODJELU POTPORE MALE VRIJEDNOSTI GRADA ZAGREBA ZA PRIMARNU POLJOPRIVREDNU PROIZVODNJU ZA 2022.** |

|  |
| --- |
| **1. PREDMET JAVNOG NATJEČAJA**  |

Predmet ovog javnog natječaja je prikupljanje prijava za dodjelu potpora male vrijednosti Grada Zagreba za primarnu poljoprivrednu proizvodnju za 2022.

Potpore se dodjeljuju iz Proračuna Grada Zagreba za 2022. kao bespovratna novčana sredstva u obliku subvencija, uz iznimku:

a) potpora čiji je iznos određen na temelju cijene ili količine proizvoda stavljenih na tržište,

b) potpora djelatnostima vezanima za izvoz, to jest potpora koje su izravno vezane za izvezene količine, potpora za osnivanje i upravljanje distribucijskom mrežom ili za neke druge tekuće troškove vezane za izvoznu djelatnost,

c) potpora uvjetovanih korištenjem domaćih umjesto uvoznih proizvoda.

Primarna poljoprivredna proizvodnja je proizvodnja poljoprivrednih proizvoda iz tla ili stočarstva navedenih u Prilogu I. Ugovora o funkcioniranju Europske unije bez obavljanja dodatnih radnji kojima bi se promijenila priroda tih proizvoda.

Poljoprivredni proizvodi su proizvodi iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000 o zajedničkom uređenju tržišta proizvodima ribarstva i akvakulture.

Ukupno planirana vrijednost javnog natječaja je 1.000.000,00kuna, odnosno 132.722,81 eura

(fiksni tečaj konverzije 1 euro = 7,53450 kuna).

|  |
| --- |
| **2. KORISNICI** |

2.1. Korisnici potpore mogu biti fizičke ili pravne osobe koje se bave primarnom poljoprivrednom proizvodnjom na području Grada Zagreba.

2.2. Korisnici potpore razvrstavaju se u kategorije i proizvodne razrede.

2.2.1. Kategorije korisnika potpore su:

1. poljoprivrednik:

- obiteljsko poljoprivredno gospodarstvo (dalje u tekstu: OPG) ili samoopskrbno obiteljsko poljoprivredno gospodarstvo (dalje u tekstu: SOPG) kojem poljoprivreda nije glavna djelatnost,

- obrt registriran za poljoprivrednu djelatnost kojem poljoprivreda nije pretežita djelatnost,

- trgovačko društvo registrirano za poljoprivrednu djelatnost kojem poljoprivreda nije pretežita djelatnost;

1. poljoprivrednik profesionalac:

- OPG ili SOPG koji se bavi poljoprivredom kao glavnom djelatnošću, kojem je nositelj upisan u Registar poreznih obveznika po osnovi poljoprivrede i obveznik je plaćanja doprinosa za mirovinsko i zdravstveno osiguranje po osnovi poljoprivrede,

- poljoprivredni obrt registriran za poljoprivrednu djelatnost, kojem je poljoprivreda pretežita djelatnost i zapošljava minimalno jednog zaposlenika što uključuje i samozapošljavanje vlasnika obrta,

- trgovačko društvo registrirano za poljoprivrednu djelatnost kojem je poljoprivreda pretežita djelatnost, subjekt je malog gospodarstva po posebnom propisu i zapošljava minimalno jednog zaposlenika što uključuje i samozapošljavanje direktora trgovačkog društva;

1. ekološki poljoprivrednik: poljoprivrednik iz točke a) ili poljoprivrednik profesionalac iz točke b) koji proizvodi vlastite ekološke i/ili biodinamičke proizvode;
2. mladi poljoprivrednik: poljoprivrednik iz točke a) ili poljoprivrednik profesionalac iz točke b) čiji nositelj poljoprivrednog gospodarstva u trenutku podnošenja prijave nije navršio 41 godinu života.

2.2.2. Proizvodni razredi korisnika potpore određuju se prema njihovoj ekonomskoj veličini:

1. 1. proizvodni razred - ekonomska veličina od 500,00 do 3.000,00 eura;
2. 2. proizvodni razred - ekonomska veličina više od 3.000,00 do 8.000,00 eura;
3. 3. proizvodni razred - ekonomska veličina više od 8.000,00 do 30.000,00 eura;
4. 4. proizvodni razred - ekonomska veličina više od 30.000,00 eura.

|  |
| --- |
| **3. UVJETI ZA DODJELU POTPORE** |

Potporu može ostvariti fizička ili pravna osoba iz točke 2. ovog javnog natječaja, a koja zadovoljava sljedeće uvjete:

1. da je upisana u Upisnik poljoprivrednika/Upisnik obiteljskih poljoprivrednih gospodarstava minimalno godinu dana prije raspisivanja javnog natječaja,

2. da ima prebivalište ili sjedište na području Grada Zagreba prije raspisivanja javnog natječaja,

3. da na području Grada Zagreba posjeduje više od 50% od ukupne površine poljoprivrednog zemljišta u njegovom posjedu ili više od 2 ha poljoprivrednog zemljišta ili više od 0,5 ha poljoprivrednog zemljišta koje se koristi za ekološku ili biodinamičku proizvodnju ili objekt u funkciji stočarstva, a ukoliko se bavi proizvodnjom kravljeg mlijeka, meda ili gljiva da ima proizvodni objekt na području Grada Zagreba ili Zagrebačke županije,

4. da nema dugovanja prema proračunu Grada Zagreba i državnom proračunu,

5. da je kao dosadašnji korisnik potpora Grada Zagreba, odobrena sredstva utrošila u skladu s ugovorom, odnosno iz drugih razloga nije izgubila pravo na dodjelu gradskih potpora u poljoprivredi i šumarstvu.

Prednost odobravanja imaju:

1. ekološki poljoprivrednici;

2. mladi poljoprivrednici koji su nositeljem gospodarstva postali prije raspisivanja javnog natječaja.

Poljoprivredni proizvođači koji se bave stočarskom proizvodnjom na području Grada Zagreba, na kojem nije dozvoljeno držanje domaćih životinja, ne ostvaruju pravo na potporu.

Potpora se može odobriti samo jednom poduzeću podnositelju prijave ukoliko su dva ili više poduzeća podnositelja prijava u najmanje jednom od sljedećih međusobnih odnosa:

a) jedno poduzeće ima većinu glasačkih prava dioničara ili članova u drugom poduzeću;

b) jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;

c) jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;

d) jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzeće je, u smislu ovog javnog natječaja, svaka fizička ili pravna osoba koji se bavi ekonomskom djelatnošću, bez obzira na njezin pravni oblik.

|  |
| --- |
| **4. PRIHVATLJIVI TROŠKOVI** |

Potpore se dodjeljuju za sljedeće prihvatljive troškove:

- kupnju rasplodnih domaćih životinja, peradi i pčela;

- kupnju sadnog materijala;

- podizanje, rekonstrukciju, adaptaciju i/ili opremanje zatvorenih/zaštićenih prostora (plastenika ili staklenika, košnica);

- kupnje nove opreme za primarnu poljoprivrednu proizvodnju od ovlaštenih prodavatelja;

- kupnje i postavljanja nove opreme za sustav navodnjavanja od ovlaštenih prodavatelja;

- izgradnje i uređenja nepropusnih objekata u funkciji izgnojavanja na farmama;

- podizanja novih i/ili rekonstruiranja postojećih višegodišnjih nasada;

- uređenja i poboljšanja kvalitete poljoprivrednog zemljišta u svrhu poljoprivredne proizvodnje;

- stjecanja potrebnih stručnih znanja i sposobnosti za obavljanje primarne poljoprivredne proizvodnje;

- operativnog poslovanja poljoprivrednika (troškovi plaće i doprinosa za mirovinsko i zdravstveno osiguranje, troškovi usluga popravka poljoprivredne mehanizacije i opreme, troškovi sredstava za zaštitu bilja, troškovi ambalaže za pakiranje primarnih poljoprivrednih proizvoda, troškovi unajmljene mehanizacije i opreme, troškovi energije, veterinarske usluge, troškovi umjetnog i eko gnojiva, troškovi dobivanja ekološkog i/ili biodinamičkog certifikata, usluge analiza tla, vode i primarnih poljoprivrednih proizvoda i sl., a sve u svrhu obavljanja primarne poljoprivredne proizvodnje).

|  |
| --- |
| **5. IZNOS POTPORE** |

Iznos potpore ovisi o kategoriji i proizvodnom razredu korisnika potpore.

Iznos potpore u kategoriji poljoprivrednik po proizvodnom razredu iznosi:

a) 1. proizvodni razred 2.000,00 kuna, odnosno 265,45 eura (fiksni tečaj konverzije 1 euro = 7,53450 kuna),

b) 2. proizvodni razred 4.000,00 kuna, odnosno 530,89 eura (fiksni tečaj konverzije 1 euro = 7,53450 kuna),

c) 3. proizvodni razred 6.000,00 kuna, odnosno 796,34 eura (fiksni tečaj konverzije 1 euro = 7,53450 kuna),

d) 4. proizvodni razred 8.000,00 kuna, odnosno 1.061,78 eura (fiksni tečaj konverzije 1 euro = 7,53450 kuna).

Iznos potpore u kategoriji poljoprivrednik profesionalac po proizvodnom razredu iznosi:

a) 1. proizvodni razred 10.000,00 kuna, odnosno 1.327,23 eura (fiksni tečaj konverzije 1 euro = 7,53450 kuna),

b) 2. proizvodni razred 12.000,00 kuna, odnosno 1.592,67 eura (fiksni tečaj konverzije 1 euro = 7,53450 kuna),

c) 3. proizvodni razred 15.000,00 kuna, odnosno 1.990,84eura (fiksni tečaj konverzije 1 euro = 7,53450 kuna),

d) 4. proizvodni razred 20.000,00 kuna, odnosno 2.654,46 eura (fiksni tečaj konverzije 1 euro = 7,53450 kuna).

Iznosi potpora u kategoriji poljoprivrednik uvećavaju se za 20% kod SOPG ili OPG-a koji se poljoprivredom bave kao dodatnom djelatnošću i s tog osnova su se upisali u Registar poreznih obveznika i/ili za nositelja ili člana gospodarstva plaćaju doprinose za mirovinsko i zdravstveno osiguranje.

Ukupan iznos potpora koji je dodijeljen jednom poduzetniku ne smije prelaziti iznos od 20.000,00 EUR-a tijekom bilo kojeg razdoblja od tri fiskalne godine, bez obzira na oblik, cilj i izvor financiranja potpora.

Za izračun maksimalnog iznosa potpore iz stavka 5. ove točke uzima se u obzir tekuća fiskalna godina u kojoj se dodjeljuje potpora i prethodne dvije fiskalne godine.

Fiskalna godina traje od 1. siječnja do 31. prosinca.

|  |
| --- |
| **6. PODNOŠENJE PRIJAVA** |

Prijava na javni natječaj podnosi se na obrascu PMVPP22 koji se može preuzeti na internetskoj stranici Grada Zagreba ([www.zagreb.hr](http://www.zagreb.hr)).

Prijava na javni natječaj dostavlja se zajedno s propisanom dokumentacijom u zatvorenoj omotnici s naznakom: „JAVNI NATJEČAJ ZA DODJELU POTPORE MALE VRIJEDNOSTI GRADA ZAGREBA ZA PRIMARNU POLJOPRIVREDNU PROIZVODNJU ZA 2022.“ i to poštom preporučeno ili neposredno u pisarnicu gradske uprave na adresu:

***GRAD ZAGREB***

 ***Gradski ured za*** ***gospodarstvo, ekološku održivost i strategijsko planiranje***

***Sektor za poljoprivredu, šumarstvo i lovstvo***

* ***za Povjerenstvo za dodjelu sredstava potpora male vrijednosti za primarnu poljoprivrednu proizvodnju u 2022.***

 ***Avenija Dubrovnik 12, 10020 Zagreb***

Sva pitanja u vezi s javnim natječajem mogu se tijekom trajanja natječaja poslati na e-mail: geos@zagreb.hr najkasnije 5 dana prije isteka roka za predaju prijava na javni natječaj (u tekstu e-maila napomenuti da je pitanje u vezi s javnim natječajem za dodjelu potpore male vrijednosti Grada Zagreba za primarnu poljoprivrednu proizvodnju za 2022.).

|  |
| --- |
| **7. ROK ZA PODNOŠENJE PRIJAVA** |

Javni natječaj bit će otvoren 30 dana, zaključno do **18. studenoga 2022.**

|  |
| --- |
| **8. DOKUMENTACIJA UZ PRIJAVU** |

Dokumentacija koja se prilaže uz Obrazac PMVPP22 utvrđena je na istom obrascu koji se objavljuje s ovim javnim natječajem i čini njegov sastavni dio.

Prijava mora sadržavati svu dokumentaciju navedenu u točki D. Obrasca PMVPP22.

Dokumentacija utvrđena u točki E. Obrasca PMVPP22 je dodatna dokumentacija i prilaže se radi ostvarivanja prednosti u redoslijedu i kao dokaz ispunjavanja kriterija za uvećani iznos potpore propisan ovim natječajem.

Obrasci izjava (Prilog 1. i 2.) objavljuju se s ovim javnim natječajem i čini njegov sastavni dio.

Obrazac PMVPP22, kao i obrasci izjava (Prilog 1. i 2.) moraju biti potpisani od strane odgovorne osobe prijavitelja.

Sva ostala dokumentacija koja se prilaže prijavi na javni natječaj može biti u izvorniku ili preslici.

Nepotpune prijave neće se razmatrati.

|  |
| --- |
| **9. POSTUPAK I NAČIN DODJELE POTPORA** |

Prijave na natječaj podnose se Povjerenstvu za dodjelu sredstava potpora male vrijednosti za primarnu poljoprivrednu proizvodnju u 2022. (dalje u tekstu: Povjerenstvo) putem Gradskog ureda za gospodarstvo, ekološku održivost i strategijsko planiranje (dalje u tekstu: Ured).

Prijave se obrađuju prema redoslijedu zaprimanja potpunih prijava.

Ured provodi administrativnu provjeru pravovremenosti i potpunosti prijava, izrađuje izvješća s prijedlogom rangiranja prijava te ih dostavlja Povjerenstvu na razmatranje.

Pravovremene i potpune prijave rangiraju se prema vremenu zaprimanja i prema kategorijama sljedećim redoslijedom:

* prijave ekoloških poljoprivrednika
* prijave mladih poljoprivrednika
* prijave ostalih poljoprivrednika.

Podnositelj nepotpune i nepravovremene prijave, prijave koja nije podnesena na način utvrđen javnim natječajem i prijave koja ne ispunjava uvjete javnog natječaja, bit će o tome pisano obaviješten.

Gradonačelnik Grada Zagreba odlučuje o dodjeli potpora zaključkom o utvrđivanju liste korisnika potpora na temelju prijedloga Povjerenstva.

Lista korisnika potpora objavljuje se na web-stranici Grada Zagreba (www.zagreb.hr) i sadrži podatke o korisniku potpore i iznosu potpore.

Potpora male vrijednostismatra se dodijeljenom sklapanjem ugovora o korištenju potpore.

Na listu korisnika potpore neće se uvrstiti podnositelji prijava:

* koji podnesu prijavu za potporu koja nije predmet ovog javnog natječaja,
* koji podnesu prijavu nakon isteka roka za podnošenje prijava,
* koji ne ispunjavaju uvjete za korisnike iz točke 2. ovog javnog natječaja,
* koji ne ispunjavaju uvjete za dodjelu potpora utvrđene u točki 3. ovog javnog natječaja,
* kojem je dodijeljen ukupan iznos potpora koji premašuje iznos iz točke 5. stavka 5. ovog javnog natječaja,
* koji podnesu prijavu na način suprotan točki 6. ovog javnog natječaja,
* koji podnesu prijavu koja ne sadrži dokaze, dokumentaciju i obrasce iz točke 8. ovog javnog natječaja.

Potpore se dodjeljuju do iskorištenja sredstava, a najkasnije do 31.12.2022.

Potpora se neće odobriti poduzetniku koji ispunjava sve uvjete propisane ovim natječajem ako bi se u trenutku odobrenja dodjelom novih potpora male vrijednostipremašila gornja granica za potporu male vrijednostiutvrđena u točki 5. stavku 5. ovog javnog natječaja ili gornja vrijednost na nacionalnoj razini utvrđena u Prilogu Uredbe (EU) br. 1408/2013.

|  |
| --- |
| **10. UGOVOR O KORIŠTENJU POTPORA** |

Potpore se isplaćuju na temelju ugovora koji će sklopiti Grad Zagreb i korisnik.

Ugovorima se uređuju ugovorne strane, iznos financiranja, model plaćanja, prihvatljive aktivnosti, rokovi provedbe, vrijeme trajanja praćenja provedbe, rokovi i način dostave izvješća, obveza dostavljanja podataka i financijskih i opisnih izvješća vezano uz mjerenje učinkovitosti potpore, sredstva za osiguranje povrata sredstva u slučaju neizvršenog povrata neutrošenih ili nenamjenski utrošenih sredstava, rješavanje sporova i slično.

Prilikom potpisa ugovora korisnik potpore dužan je dostaviti solemniziranu bjanko zadužnicu (u iznosu koji je jednak ili veći od ukupno odobrenog iznosa za provedbu) kao sredstvo osiguranja u slučaju povrata potpore ako potpora nije namjenski utrošena ili ako potpora ne postigne propisani učinak.

Ako se korisnici potpora male vrijednosti ne odazovu pozivu na sklapanje ugovora o korištenju u roku od 30 dana od dana primitka poziva smatrat će se da su odustali od natječaja o čemu će biti obaviješteni pisanim putem.

|  |
| --- |
| **11. KUMULACIJA POTPORA** |

Ako se poduzetnik bavi primarnom proizvodnjom poljoprivrednih proizvoda i također djeluje u jednom ili više sektora ili ima druge djelatnosti obuhvaćene područjem primjene Uredbe (EU) br. 1407/2013, ta se uredba primjenjuje na potporu koja se dodjeljuje u vezi s tim drugim sektorima ili djelatnostima, pod uvjetom da je razdvajanjem djelatnosti, aktivnosti ili troškova u poslovnom planu osigurano da primarna proizvodnja poljoprivrednih proizvoda ne ostvaruje korist od potpora male vrijednosti koje se dodjeljuju u skladu s tom uredbom.

Potpore male vrijednosti ne kumuliraju se s državnim potporama u vezi s istim prihvatljivim troškovima ili s državnim potporama za istu mjeru rizičnog financiranja ako bi takva kumulacija prelazila primjenjivi najviši intenzitet ili iznos potpore koji je u konkretnim okolnostima svakog pojedinog slučaja utvrđen uredbom o skupnom izuzeću odnosno odlukom Komisije.

|  |
| --- |
| **12. KONTROLA** |

Kontrolu korištenja dodijeljenih potpora provodi Ured.

Korisnici potpore dužni su potporu utrošiti namjenski za prihvatljive troškove iz točke 4. ovog javnog natječaja.

Korisnici potpora dužni su u roku od godinu dana od dana isplate potpore dostaviti Uredu izvješće o namjenskom utrošku sredstava s prilozima računa i dokazima plaćanja, nakon čega se obvezno provodi kontrola na licu mjesta za potpore iznad 20.000,00 kuna odnosno 2.654,46 eura (fiksni tečaj konverzije 1 euro = 7,53450 kuna).

S podnositeljem prijave odnosno korisnikom potpore koji je priložio neistinitu dokumentaciju i podatke uz prijavu, koji je smanjio opseg primarne poljoprivredne proizvodnje ili prestao obavljati primarnu poljoprivrednu proizvodnju Grad Zagreb neće sklopiti ugovor o korištenju potpore ili će ga otkazati.

Korisnik potpore je dužan vratiti isplaćena sredstva u roku od 30 dana od dana utvrđivanja nastanka okolnosti iz stavka 4. ove točke, o čemu će biti pisano obaviješten.

Podnositelj prijave, odnosno korisnik potpore iz stavka 4. ovog točke gubi pravo na ostvarivanje gradskih potpora sljedeće 3 godine.